Predkladacia správa

        Na základe uznesenia vlády SR č. 1039/2000 a v súlade s uznesením vlády SR č. 449/2002 obstaralo Ministerstvo životného prostredia SR návrh Zmien a doplnkov Územného plánu veľkého územného celku Bratislavský kraj a ho predkladá na rokovanie vlády SR na schválenie.

        V zmysle uznesenia vlády SR č.1039/2000 k  zámeru budovania Priemyselného parku Záhorie a uznesenia vlády SR č. 449/2002 k stavu realizácie budovania Priemyselného parku Záhorie predkladaný návrh Zmien a doplnkov ÚPN VÚC Bratislavský kraj rieši umiestnenie lokalít priemyselných parkov na území Záhoria.       
V súlade s úlohami orgánu územného plánovania, ktoré vyplývajú zo zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, MŽP SR pristúpilo k  vypracovaniu koncepcie priemyselných parkov na území Bratislavského kraja a prostredníctvom zmien a doplnkov k vytvoreniu územnoplánovacích predpokladov pre realizáciu priemyselných parkov. Spracovaný návrh územnoplánovacej dokumentácie rieši umiestnenie priemyselných parkov na celom území Bratislavského kraja a premieta aj požiadavku Ministerstva pôdohospodárstva SR, podľa ktorej pre vydanie súhlasu k odňatiu PPF a LPF a určeniu podmienok je rozhodujúci konečný rozsah zamyšľaného odňatia pôdy v širšom území.       
V návrhu zmien a doplnkov územnoplánovacej dokumentácie sú v zmysle stavebného zákona premietnuté tiež záväzné regulatívy vyplývajúce zo záväznej časti “Koncepcia územného rozvoja Slovenska 2001”.  

        Sociálne, ekonomické a ekologické dopady územnoplánovacej dokumentácie: Predkladané Zmeny a doplnky územného plánu nebudú mať priamy vplyv na štátny rozpočet. V súvislosti so  zamestnanosťou je potrebné uviesť, že pri zámere budovania priemyselných parkov v  Bratislavskom kraji sa  odhaduje v počiatočnej fáze s vytvorením cca 16,4 tisíc pracovných príležitostí,neskôr sa ich potenciál odhaduje až na cca 41,2 tisíc pracovných príležitostí. Uvedené pracovné miesta by museli byť zabezpečené aj migráciou obyvateľov do Bratislavského kraja. Z hľadiska ekologického je cieľom dokumentácie územne aj technicky lokalizovať priemyselné parky s takým zabezpečením vhodných podmienok, ktoré budú minimalizovať nepriaznivý dopad na životné prostredie a ochranu prírody a krajiny.

Prerokovanie územnopánovacej  dokumentácie: Predkladaný návrh Zmien a doplnkov ÚPN VÚC Bratislavský kraj bol prerokovaný v súlade s § 22 stavebného zákona  s dotknutými obcami prostredníctvom ktorých bola oslovená aj verejnosť, s dotknutými samosprávnymi krajmi, s dotknutými právnickými osobami  a dohodnutý s dotknutými orgánmi štátnej správy.
        Pripomienkové konanie bolo vyhodnotené, oprávnené pripomienky boli zapracované do textovej a grafickej časti územného plánu.

       V rámci medzirezortného pripomienkového konania vyjadrili k materiálu zásadné nesúhlasné stanoviská rezorty MH SR a MP SR.                                          
- 2 -

        Ministerstvo hospodárstva SR na prerokovaní rozporu na úrovni generálnych riaditeľov sekcií dňa 21.8.2002 podmienilo odstránenie rozporu ukončením Záverečného stanoviska k navrhovanej činnosti” Priemyselný a technologický park Záhorie” podľa zákona č. 127/1994 Z.z. o posudzovaní vplyvov na ŽP, ktorého výsledky nebudú v rozpore s materiálom zmien a doplnkov predkladaných na rokovanie vlády SR.
        Vydaním  “Záverečného stanoviska” Ministerstvom životného prostredia SR, ktoré je v súlade s požiadavkou MH SR bol rozpor odstránený.  
 
Ministerstvo pôdohospodárstva SR zásadne nesúhlasilo s navrhovanou lokalitou priemyselného parku Plavecký Štvrtok na východ od diaľnice D2. Rozpor bol odstránený premietnutím “Záverečného stanoviska” do predkladaného návrhu zmien a doplnkov územného plánu. 

V snahe riešiť umiestnenie priemyselného parku Plavecký Štvrtok na východ od diaľnice D2 Ministerstvo životného prostredia dňa 6.9.2002 prerokovalo s uvedenými ministerstvami a samosprávnymi  orgánmi obce a kraja aj návrh riešenia s umiestnením lokality priemyselného parku Plavecký Štvrtok podľa odporúčania “Záverečného stanoviska” na vyňatej ploche z Vojenského obvodu Záhorie západne od diaľnice D2. Vzhľadom na to, že dotknuté samosprávne orgány obce a samosprávneho kraja zásadne nesúhlasili s týmto návrhom riešenia, MŽP SR rozhodlo, že sa s uvedenou lokalitou priemyselného parku ďalej nebude zaoberať. Navyše zaradenie tejto lokality do zmien územného plánu vyžaduje  spracovanie nového návrhu zmien a  doplnkov ÚPN VÚC a jeho prerokovanie v súlade so stavebným zákonom (pričom len doba prerokovania je min.30 dní).    

Materiál Návrh ÚPN VÚC Bratislavský kraj - zmeny a doplnky 2002 je predkladaný bez rozporov na úrovni ministerstiev a ústredných orgánov štátnej správy. Predložený návrh zmien a doplnkov predstavuje harmonizáciu rozvojových zámerov a záujmov ochrany prírody a životného prostredia.

Bratislavský samosprávny kraj a obec Plavecký Štvrtok nesúhlasia s navrhovanými zmenami a doplnkami, keďže neobsahujú lokalitu pre umiestnenie priemyselného parku Plavecký Štvrtok na východ od diaľnice D2.

.

Na základe uvedeného  v predkladanom návrhu Zmien a doplnkov ÚPN VÚC Bratislavský kraj sú v rámci územia Bratislavského kraja posudzované  zámery priemyselných parkov vychádzajúce zo Správy o hodnotení k navrhovanej činnosti “Priemyselný a technologický park Záhorie” podľa zákona č. 127/1994 Z.z. o posudzovaní vplyvov na životné prostredie, zámery obcí navrhované v  spracúvaných  územnoplánovacích dokumentáciach ako aj niektoré známe zámery vyplývajúce zo Správy o zabezpečení vypracovania štúdie pre umiestnenie priemyselných parkov vo vybraných oblastiach Slovenskej republiky a premietnuté už spomínané záväzné regulatívy z  KÚRS 2001